พระราชกฤษฎีกา ว่าด้วยปริญญาในสาขาวิชา อักษรย่อสำหรับสาขาวิชาครุยวิทยฐานะและเข็มวิทยฐานะของมหาวิทยาลัยเชียงใหม่ พ.ศ. 2522

พระราชกฤษฎีกา

พระราชกฤษฎีกา
ว่าด้วยปริญญาในสาขาวิชา อักษรย่อสำหรับสาขาวิชา
ครุยวิทยฐานะและเข็มวิทยฐานะของมหาวิทยาลัยเชียงใหม่
พ.ศ. ๒๕๒๒

ภูมิพลอดุลยเดช ป.ร.
ให้ไว้ ณ วันที่ ๒๑ ตุลาคม
พ.ศ. ๒๕๒๒
เป็นปีที่ ๓๔
ในรัชกาลปัจจุบัน

                   พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้า ฯ ให้ประกาศว่า

                   โดยที่เป็นการสมควรปรับปรุงพระราชกฤษฎีกาว่าด้วยปริญญาในสาขาวิชา
อักษรย่อสำหรับสาขาวิชา ครุยวิทยฐานะและเข็มวิทยฐานะของมหาวิทยาลัยเชียงใหม่

                   อาศัยอำนาจตามความในมาตรา
๑๕๙ ของรัฐธรรมนูญแห่งราชอาณาจักรไทย กับมาตรา ๔๓ และมาตรา ๔๗
แห่งพระราชบัญญัติมหาวิทยาลัยเชียงใหม่ พ.ศ. ๒๕๑๒ จึงทรงพระกรุณาโปรดเกล้า ฯ
ให้ตราพระราชกฤษฎีกาขึ้นไว้ ดังต่อไปนี้

                   มาตรา ๑  พระราชกฤษฎีกานี้เรียกว่า
"พระราชกฤษฎีกาว่าด้วยปริญญาในสาขาวิชา อักษรย่อสำหรับสาขาวิชา
ครุยวิทยฐานะและเข็มวิทยฐานะของมหาวิทยาลัยเชียงใหม่ พ.ศ. ๒๕๒๒"

                   มาตรา ๒[๑] 
พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

                   มาตรา ๓  ให้ยกเลิก
                   (๑)
ประกาศของคณะปฏิวัติ ฉบับที่ ๑๒๔ ลงวันที่ ๒๐ เมษายน พ.ศ. ๒๕๑๕
                   (๒)
พระราชกฤษฎีกาแก้ไขเพิ่มเติมประกาศของคณะปฏิวัติ ฉบับที่ ๑๒๔ ลงวันที่ ๒๐ เมษายน
พ.ศ. ๒๕๑๕ พ.ศ. ๒๕๑๗

                   มาตรา  ๔  ให้กำหนดปริญญาในสาขาวิชา
และอักษรย่อสำหรับสาขาวิชาของมหาวิทยาลัยเชียงใหม่ ดังนี้
                   (๑)
สาขาวิชาทันตแพทยศาสตร์ มีปริญญาสองชั้น คือ
                          (ก) เอก
เรียกว่า "ทันตแพทยศาสตรดุษฎีบัณฑิต" ใช้อักษรย่อ "ท.ด."
                          (ข) ตรี
เรียกว่า "ทันตแพทยศาสตรบัณฑิต" ใช้อักษรย่อ "ท.บ."
                   (๒)
สาขาวิชาแพทยศาสตร์ มีปริญญาสองชั้น คือ
                          (ก) เอก
เรียกว่า "แพทยศาสตรดุษฎีบัณฑิต" ใช้อักษรย่อ "พ.ด."
                          (ข) ตรี
เรียกว่า "แพทยศาสตรบัณฑิต" ใช้อักษรย่อ "พ.บ."
                   (๓)
สาขาวิชาเภสัชศาสตร์ มีปริญญาสามชั้น คือ
                          (ก) เอก
เรียกว่า "เภสัชศาสตรดุษฎีบัณฑิต" ใช้อักษรย่อ "ภ.ด."
                          (ข) โท
เรียกว่า "เภสัชศาสตรมหาบัณฑิต" ใช้อักษรย่อ "ภ.ม."
                          (ค) ตรี
เรียกว่า "เภสัชศาสตรบัณฑิต" ใช้อักษรย่อ "ภ.บ."
                   (๔)
สาขาวิชาวิทยาศาสตร์ มีปริญญาสามชั้น คือ
                          (ก) เอก
เรียกว่า "วิทยาศาสตรดุษฎีบัณฑิต" ใช้อักษรย่อ "วท.ด."
                          (ข) โท
เรียกว่า "วิทยาศาสตรมหาบัณฑิต" ใช้อักษรย่อ "วท.ม."
                          (ค) ตรี
เรียกว่า "วิทยาศาสตรบัณฑิต" ใช้อักษรย่อ "วท.บ."
                   (๕)
สาขาวิชาวิศวกรรมศาสตร์ มีปริญญาสามชั้น คือ
                          (ก) เอก
เรียกว่า "วิศวกรรมศาสตรดุษฎีบัณฑิต" ใช้อักษรย่อ "วศ.ด."
                          (ข) โท
เรียกว่า "วิศวกรรมศาสตรมหาบัณฑิต" ใช้อักษรย่อ "วศ.ม."
                          (ค) ตรี
เรียกว่า "วิศวกรรมศาสตรบัณฑิต" ใช้อักษรย่อ "วศ.บ."
                   (๖)
สาขาวิชาศิลปศาสตร์ มีปริญญาสามชั้น คือ
                          (ก) เอก
เรียกว่า "ศิลปศาสตรดุษฎีบัณฑิต" ใช้อักษรย่อ "ศศ.ด."
                          (ข) โท
เรียกว่า "ศิลปศาสตรมหาบัณฑิต" ใช้อักษรย่อ "ศศ.ม."
                          (ค) ตรี
เรียกว่า "ศิลปศาสตรบัณฑิต" ใช้อักษรย่อ "ศศ.บ."
                   (๗)
สาขาวิชาศึกษาศาสตร์ มีปริญญาสามชั้น คือ
                          (ก) เอก
เรียกว่า "ศึกษาศาสตรดุษฎีบัณฑิต" ใช้อักษรย่อ "ศษ.ด."
                          (ข) โท
เรียกว่า "ศึกษาศาสตรมหาบัณฑิต" ใช้อักษรย่อ "ศษ.ม."
                          (ค) ตรี
เรียกว่า "ศึกษาศาสตรบัณฑิต" ใช้อักษรย่อ "ศษ.บ."
                   ทั้งนี้
ให้ระบุชื่อวิชาเอกในวงเล็บต่อท้ายปริญญาด้วย ถ้ามี เว้นแต่ใน (๔) ให้ระบุชื่อวิชาหลักหรือวิชาเอกในวงเล็บต่อท้ายปริญญาด้วย
แล้วแต่กรณี

                   มาตรา ๕ 
ครุยวิทยฐานะของมหาวิทยาลัยเชียงใหม่มีสามชั้น คือ
                   (๑)
ครุยดุษฎีบัณฑิต ทำด้วยผ้าหรือแพรสีดำเย็บเป็นเสื้อคลุมยาวเหนือข้อเท้า ประมาณ ๑๕
เซนติเมตร หลังจีบ ตัวเสื้อผ่าอกตลอดมีแถบกำมะหยี่สีดำกว้าง ๑๐ เซนติเมตร
เย็บติดเป็นสาบตลอดด้านหน้าทั้งสองข้างและโอบรอบคอ เสื้อแขนกว้างยาวตกข้อมือ ปลายแขนรวบติดข้อมือ
ตอนกลางแขนทั้งสองข้างมีแถบกำมะหยี่สีดำกว้าง ๕ เซนติเมตร จำนวนสามแถบติดเรียงกันระยะห่าง
๕ เซนติเมตร มีผ้าคล้องคอ ด้านนอกทำด้วยผ้าหรือแพรสีดำเช่นเดียวกับเสื้อ
ด้านในทำด้วยผ้าหรือแพรสีม่วง มีแถบกำมะหยี่สีประจำคณะกว้าง ๘ เซนติเมตร ทาบรอบคอ
ปลายนอกของผ้าคล้องคอขลิบด้วยผ้าหรือแพรสีม่วงกว้าง ๑ เซนติเมตร ประกอบด้วยหมวกแผ่นสี่เหลี่ยมจัตุรัส
ยาวด้านละ ๒๔ เซนติเมตร ทำด้วยผ้าหรือแพรสีดำ มีพู่ทำด้วยดิ้นทองยาว ๒๒ เซนติเมตร
                   (๒)
ครุยมหาบัณฑิต เช่นเดียวกับครุยดุษฎีบัณฑิต แต่แถบกำมะหยี่สีดำที่เย็บติดเป็นสาบกว้าง
๘ เซนติเมตร ต้นแขนกว้าง ปลายแขนแคบมีช่องสอดแขนออกที่ท้องแขน ทิ้งชายห้อย
ไม่มีแถบที่แขน หมวกมีพู่ทำด้วยไหมสีดำยาว ๒๒ เซนติเมตร
                   ครุยแพทยศาสตรบัณฑิตและครุยทันตแพทยศาสตรบัณฑิต
เช่นเดียวกับครุยมหาบัณฑิต
                   (๓)
ครุยบัณฑิต เช่นเดียวกับครุยมหาบัณฑิต แต่แถบกำมะหยี่สีดำที่เย็บติดเป็นสาบกว้าง ๖
เซนติเมตร แขนกว้างยาวถึงข้อมือ

                   มาตรา ๖  สีประจำคณะ มีดังนี้
                   (๑)
คณะเกษตรศาสตร์ สีเหลืองข้าวโพด
                   (๒)
คณะทันตแพทยศาสตร์ สีม่วงแก่
                   (๓)
คณะเทคนิคการแพทย์ สีน้ำเงิน
                   (๔)
คณะพยาบาลศาสตร์ สีแสด
                   (๕)
คณะแพทยศาสตร์ สีเขียวแก่
                   (๖)
คณะเภสัชศาสตร์ สีเขียวมะกอก
                   (๗)
คณะมนุษยศาสตร์ สีขาว
                   (๘)
คณะวิทยาศาสตร์ สีเหลือง
                   (๙)
คณะวิศวกรรมศาสตร์ สีเลือดหมู
                   (๑๐)
คณะศึกษาศาสตร์ สีฟ้าอ่อน
                   (๑๑)
คณะสังคมศาสตร์ สีฟ้าแก่
                   (๑๒)
คณะทันตแพทยศาสตร์ (วิทยาศาสตรการแพทย์) และคณะแพทยศาสตร์ (วิทยาศาสตรการแพทย์)
สีเขียวตองอ่อน

                   มาตรา ๗  เข็มวิทยฐานะของมหาวิทยาลัยเชียงใหม่
มีลักษณะเป็นรูปสี่เหลี่ยมผืนผ้า ปลายด้านล่างมน ทำด้วยโลหะ พื้นลงยาสีม่วง
ขอบโดยรอบเป็นสีทอง  มีตรามหาวิทยาลัยอยู่ตรงกลาง
สำหรับชาย ขนาด ๑.๕ x ๓ เซนติเมตร สำหรับหญิง ขนาด ๑.๕ x ๒.๕
เซนติเมตร

                   มาตรา ๘ 
ให้มหาวิทยาลัยเชียงใหม่จัดทำครุยวิทยฐานะและเข็มวิทยฐานะตามพระราชกฤษฎีกานี้ขึ้นไว้เป็นตัวอย่าง

                   มาตรา ๙ 
ให้รัฐมนตรีว่าการทบวงมหาวิทยาลัยรักษาการตามพระราชกฤษฎีกานี้

ผู้รับสนองพระบรมราชโองการ
       ส.  โหตระกิตย์
     รองนายกรัฐมนตรี

หมายเหตุ :- เหตุผลในการประกาศใช้พระราชกฤษฎีกาฉบับนี้ คือ
เนื่องจากมหาวิทยาลัยเชียงใหม่ได้ขยายขอบเขตทางด้านวิชาการสาขาต่าง ๆ
ขึ้นจากเดิมอีกเป็นอันมาก สมควรปรับปรุงพระราชกฤษฎีกาว่าด้วยปริญญาในสาขาวิชา
อักษรย่อสำหรับสาขาวิชา ครุยวิทยฐานะและเข็มวิทยฐานะของมหาวิทยาลัยเชียงใหม่เสียใหม่ให้เหมาะสมกับสภาพการณ์ปัจจุบัน
จึงจำเป็นต้องตราพระราชกฤษฎีกานี้ 

                                                                     พุทธชาด/แก้ไข
                                                                   ๑๖
ตุลาคม ๒๕๔๕

[๑]  ราชกิจจานุเบกษา เล่ม   ๙  / ตอนที่ ๑๘๕ /ฉบับพิเศษ หน้า ๑๕/๑
พฤศจิกายน  ๒๕๒๒